b'\n_START_ARTICLE_\nG\xc3\xa9rard Larrousse\n_START_SECTION_\nKilpa-uran alku ja urheiluautot\n_START_PARAGRAPH_\nLarroussen kilpa-autoilijan ura alkoi 21-vuotiaana rallin parissa (h\xc3\xa4n oli aikaisemmin opiskellut liiketaloutta) ja vuonna 1966 siirtyi ammattilaissarjoihin. Jo seuraavana vuonna h\xc3\xa4n ajoi ensimm\xc3\xa4isen Le Mansin 24 tunnin ajonsa yhdess\xc3\xa4 Patrick Depaillerin kanssa, mutta kilpailu p\xc3\xa4\xc3\xa4ttyi Renault Alpine A210 -auton tekniseen vikaan. Larrousse otti ajoista ensimm\xc3\xa4isen voiton vuonna 1969, kun h\xc3\xa4n ja h\xc3\xa4nen tallikaverinsa Hans Herrmann ajoivat luokkavoiton Porschella (he olivat my\xc3\xb6s l\xc3\xa4hell\xc3\xa4 ottaa kiinni Ford GT40 -autolla kokonaisvoittoon ajaneet Jacky Ickxin ja Jackie Oliverin). 1960-luvun lopussa ja 1970-luvun alussa Larrousse voitti urheiluautojen Tour de France -kilpailun kahdesti (ensimm\xc3\xa4inen voitto tuli Porschen autolla ja toinen Simca-Matralla. Vuonna 1971 Larrousse voitti Sebringin 12 tunnin ajon yhdess\xc3\xa4 Vic Elfordin kanssa, ja Le Mansin 24 tunnin ajon h\xc3\xa4n voitti Henri Pescarolon kanssa vuosina 1972 ja 1973.\n_START_SECTION_\nFormula 1 ja paluu alempiin kilpasarjoihin\n_START_PARAGRAPH_\nLarroussa osallistui kahteen F1-osakilpailuun kaudella 1974 Brabham-autolla. H\xc3\xa4n p\xc3\xa4\xc3\xa4si starttaamaan yhteen kilpailuun mutta joutui keskeytt\xc3\xa4m\xc3\xa4\xc3\xa4n. Heikon menestyksen my\xc3\xb6t\xc3\xa4 h\xc3\xa4n palasi takaisin ajamaan urheiluautoja sek\xc3\xa4 Formula 2 -sarjaa, joissa h\xc3\xa4nen tallikaverinaan toimi Jean-Pierre Jabouille. Urheiluautoissa Larrousse ajoi kaksitoista kertaa voittoon (viimeisin voitto Mugellossa vuonna 1975) ja F2-sarjassa h\xc3\xa4nen ainoa voittonsa tuli samana vuonna debyyttikilpailusta Hockenheimringill\xc3\xa4, mutta loppukautta varjostivat moottorin luotettavuusongelmat.\n_START_SECTION_\nTallip\xc3\xa4\xc3\xa4llikk\xc3\xb6\n_START_PARAGRAPH_\nAktiivikuljettajauransa j\xc3\xa4lkeen Larrousse toimi Renault-tallin tallip\xc3\xa4\xc3\xa4llikk\xc3\xb6n\xc3\xa4 vuoteen 1984 saakka, ty\xc3\xb6skenteli hetken aikaa Ligierill\xc3\xa4 ja perusti oman Larrousse-tallin Didier Calmelsin kanssa vuonna 1987 (talli k\xc3\xa4ytti alkuaikoina Lolan ja Venturin valmistamia autoja 1980-luvulla ja 1990-luvun alussa, kunnes valmisti omat autonsa kausilla 1993 ja 1994). Calmels pid\xc3\xa4tettiin varkaudesta vuonna 1989 ja talli lopetti toimintansa vuonna 1994.'